Zarasų profesinė mokykla

Zarasų profesinė mokykla (iki 2019 m. Zarasų žemės ūkio mokykla) – valstybinė profesinio mokymo įstaiga, įsikūrusi Dimitriškėse, Šaltinių g. 46, šalia Zarasų. Teikia pirminį ir tęstinį profesinį mokymą dėstomąja lietuvių kalba. Biudžetinė įstaiga, pavaldi Lietuvos Respublikos švietimo ir mokslo ministerijai. Įstaigos kodas: 190808954. 

Mokykla turi mokomuosius ir gamybinius ūkinius pastatus, turizmo mokymo bazę, bendrabutį, vairuotojų mokymo aikštelę, stadioną. Mokomajame korpuse yra sporto, aktų salė, biblioteka ir skaitykla. Pedagoginį darbą dirba – 38 pedagogai, iš jų: 1 ekspertas, 3 metodininkai, 23 – vyresnieji mokytojai, 11 – mokytojų. Mokykloje dirba 35 kiti darbuotojai: 1 socialinis pedagogas, 1 neformaliojo švietimo organizatorius, 2 vairavimo instruktoriai, 31 darbuotojas – aptarnaujantis personalas.

2013-2014 mokslo metais mokykloje mokėsi 468 mokiniai, iš jų: I kurse – 227, II – 135, III – 106 mokiniai.

Istorija 

1973 m. įkurta Zarasų kaimo profesinė mokykla. 1975 m. mokykloje įvestas vidurinis ugdymas. Buvo rengiami plataus profilio traktorininkai–mašinistai ir mechaninio melžimo operatorės. Mokykla vadinosi Zarasų 22-oji KPTM, 1984 m. pertvarkyta į 82–ąją vidurinę PTM. Nuo 1988 m. mokykla tapo profesine technikos mokykla. Nuo 1989 m. mokykla vadinasi Zarasų žemės ūkio mokykla.

2019 m. sausio 1 d. biudžetinė įstaiga Zarasų žemės ūkio mokykla reorganizuota į viešąją įstaigą, pakeičiant pavadinimą į „Zarasų profesinė mokykla“.

Profesijos 

Mokiniai po 10 klasių priimami mokytis į trečiąją gimnazijos klasę. Tai 3 metų trukmės profesinio mokymo programos kartu su vidurinio ugdymo programa. Baigusieji įgyja brandos atestatą ir profesinio mokymo diplomą. Profesijos:
 Technikos priežiūros verslo darbuotojas
 Virėjas
 Kaimo turizmo organizatorius
 Svečių aptarnavimo darbuotojas
 Apdailininkas (statybininkas)
 Logistas ekspeditorius

Mokiniai, baigę 12 klasių arba išklausę 12-os klasių kursą, priimami mokytis į 2, 1,5 arba 1 metų trukmės profesinio mokymo programas. Baigusieji įgyja profesinio mokymo diplomą. Profesijos:
 Smulkiojo verslo organizatorius (2 metų programa)
 Masažuotojas (2 metų programa)
 Dekoratyvinio želdinimo ir aplinkos tvarkymo verslo darbuotojas (2 metų programa)
 Apdailininkas (statybininkas) (2 metų programa)
 Svečių aptarnavimo darbuotojas (1,5 metų programa)
 Finansinių paslaugų teikėjas (1 metų programa)
 Apeigų ir švenčių organizatorius (1 metų programa)
 Kaimo turizmo organizatorius (1 metų programa)
 Logistas ekspeditorius (1 metų programa)
 Socialinio darbuotojo padėjėjas (1 metų programa)
 Technikos priežiūros verslo darbuotojas (1 metų programa)
 Virėjas (1 metų programa)

Mokiniai priimami mokytis nuo 14 metų amžiaus į 2 metų trukmės profesinio mokymo programą. Baigusieji įgyja profesinio mokymo diplomą. Profesijos:
 Žemės ūkio gamybos verslo darbininkas
 Technikos šaltkalvis–remontininkas
 Dailiųjų tekstilės dirbinių gamintojas

Mokiniai, neįgiję pagrindinio išsilavinimo, priimami mokytis į 9 ir 10 klases. Baigusieji įgyja pagrindinio išsilavinimo pažymėjimą.

Kursai 

Mokykloje organizuojami kursai suaugusiems pagal formaliojo mokymo programas: apdailininko, dailidės, dažytojo, garo ir vandens šildymo katilų kūriko, gipskartonio montuotojo, kaimo turizmo verslo organizatoriaus, kasininko–pardavėjo, konditerio, medienos apdirbimo staklininko, mūrininko, medkirčio, medžių, želdinių ir žolės pjovėjo, pardavėjo, pastatų apšiltintojo, plytelių klojėjo, sekretoriaus-referento, siuvėjo, siuvėjo-operatoriaus, staliaus, tinkuotojo, SM, SZ kategorijų savaeigių mašinų vairuotojo (traktorininko), TR1, TR2 kategorijų traktorių vairuotojo (traktorininko), viešbučio kambarinės, virėjo, šaltkalvio remontininko, jaunojo ūkininko.

Kursai suaugusiems pagal neformaliojo mokymo programas: B kategorijos automobilių vairuotojo, pardavėjo kasininko, siuvėjo-operatoriaus, medienos apdirbimo staklininko, apdailininko, kompiuterio naudotojo.

Direktoriai 
 Nijolė Guobienė
 Balys Vilimas (1997–2003, 2007–2012)
 Algimantas Cibulskis (2003–2007)

Nuorodos 
 Sąrašas:Lietuvos profesinio mokymo įstaigos
 Oficiali svetainė
 Facebook profilis
 Informacija apie Zarasų žemės ūkio mokyklą (aikos.smm.lt)

Zarasų rajono savivaldybės mokyklos
Lietuvos profesinės mokyklos